Diari Oficial de la Generalitat Valenciana


Sumari del DOGV 6344, del 31-08-2010 (2010/9296)

ACORD de 26 de juliol de 2010, de l'Assemblea, pel qual s'aprova encàrrec de gestió del servei de sanejament i depuració d'aigües residuals mitjançant conveni.
---------------------------------------------------------------------------------------------------------------------------------------------------------------

### Dades del document

Número de DOGV
:   6344

Data del DOGV
:   31-08-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9296


Data del document
:   26-07-2010

Organisme emissor
:   Entitat Metropolitana de Serveis Hidraulics

Tipus de document
:   Acord

ACORD de 26 de juliol de 2010, de l'Assemblea, pel qual s'aprova encàrrec de gestió del servei de sanejament i depuració d'aigües residuals mitjançant conveni. [2010/9296]  
L'Assemblea de l'Entitat Metropolitana de Serveis Hidràulics, en sessió ordinària celebrada en data 26 de juliol de 2010, va acordar aprovar conveni interadministratiu d'encàrrec de gestió del servei de sanejament i depuració d'aigües residuals competència d'aquesta entitat a subscriure entre l'Entitat Pública de Sanejament d'Aigües Residuals (EPSAR) i l'EMSHI.  
Cosa que es fa pública en compliment i a l'efecte del que disposa l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Conveni entre l'Entitat Pública de Sanejament d'Aigües Residuals de la Comunitat Valenciana i l'Entitat Metropolitana de Serveis Hidràulics (EMSHI) per a la gestió de l'explotació d'instal·lacions de sanejament i depuració.  
València, 27 de juliol de 2010.  
Reunits  
D'una banda, Juan Gabriel Cotino Ferrer, president del Consell d'Administració de l'Entitat Pública de Sanejament d'Aigües Residuals de la Comunitat Valenciana, facultat per a aquest acte en virtut de l'article 9.8 del Decret 170/1992, de 16 d'octubre, pel qual s'aprova l'Estatut de l'Entitat Pública de Sanejament d'Aigües Residuals de la Comunitat Valenciana.  
I d'una altra banda, Enrique Crespo Calatrava, president de l'Entitat Metropolitana de Serveis Hidràulics, facultat per a aquest acte en virtut de l'acord de l'Assemblea, adoptat en sessió de data 26 de juliol de 2010, i assistit en la firma d'aquest conveni per part del secretari general de l'EMSHI, José Antonio Martínez Beltrán.  
Manifesten  
I. La Llei 2/1992, de 26 de març, de la Generalitat Valenciana, crea l'Entitat de Sanejament, com a entitat de dret públic amb personalitat jurídica pròpia i plena capacitat pública i privada, a la qual s'encomana entre altres funcions, la gestió i explotació d'instal·lacions públiques d'evacuació, tractament i depuració d'aigües residuals que l'administració de la Generalitat determine, així com aquelles altres que li puguen encomanar les entitats locals o altres organismes.  
II. La Llei 2/2001, d'11 de maig, de la Generalitat Valenciana, de Creació i Gestió d'Àrees Metropolitanes de la Comunitat Valenciana, en la disposició addicional primera crea l'Entitat Metropolitana de Serveis Hidràulics per a la prestació, com el propi nom indica, de serveis hidràulics.  
Fins al dia de hui, l'Empresa Metropolitana d'Aigües Residuals, SA (EMARSA), societat instrumental de l'EMSHI, gestiona les instal·lacions de l'EDAR de Pinedo I i II (València), Col·lector Oest, els seus ramals secundaris i bombaments.  
III. Amb data 26 de febrer de 2004 es va subscriure un conveni entre l'EPSAR, l'EMSHI i EMARSA per al finançament de les infraestructures de sanejament i depuració d'aigües residuals gestionades per l'EMSHI, a l'empara de l'article 7 del Decret 9/1993, de 25 de gener, del Govern Valencià.   
Constitueix l'objecte del conveni indicat el finançament, per l'Entitat de Sanejament d'Aigües, dels costos d'explotació i manteniment de les instal·lacions de sanejament i depuració de titularitat de l'EMSHI, que són:  
1. Estacions depuradores  
1.1. EDAR Pinedo 1.  
1.2. EDAR Pinedo 2.  
2. Col·lectors i bombaments  
2.1. Col·lector Oest.  
2.2. Bombaments:  
2.2.1. Silla.  
2.2.2. Beniparrell.  
2.2.3. Catarroja.  
2.2.4. Sedaví.  
2.2.5. Túria.  
2.2.6. Picanya.  
2.3. Bombament i part terrestre de l'emissari submarí.  
3. Ramals secundaris Col·lector Oest  
Així mateix, per mitjà de l'esmentat conveni l'EMSHI va cedir a EPSAR la gestió del servei de la part marítima de l'emissari submarí de Pinedo.  
IV. L'any 2005 es va posar en marxa la instal·lació de Pinedo III, construïda per la Generalitat la gestió de la qual du a terme l'EPSAR a través d'empresa privada contractada per concurs públic.  
V. En l'actual context socioeconòmic, la tendència legislativa europea advoca per l'impuls d'una millora del marc regulador del sector serveis en general, primant els criteris d'eficiència, de manera que se simplifiquen els procediments i se suprimisquen traves que puguen obstaculitzar l'accés a les activitats de serveis i l'exercici d'aquestes.   
VI. En aquest sentit, l'experiència acumulada des de la subscripció del conveni de finançament ha dut a les entitats subscriptores d'aquest a plantejar-se la conveniència de modificar el sistema de gestió de les instal·lacions, denunciar el conveni subscrit i les seues addendes i substituir-lo per aquest.  
En particular, i atés que en l'actual sistema de finançament de l'EMSHI no té cabuda, de manera ordinària, destinar finançament per a sanejament, per la qual cosa la pràctica totalitat de les actuacions en aquesta matèria les finança l'EPSAR, sembla evident la necessitat d'organitzar jurídicament el que és una realitat.   
VII. Entre els estudis realitzats a l'efecte d'optimitzar la gestió de les instal·lacions, s'ha elaborat un informe tècnic que conclou que per mitjà de la unificació de la gestió de les tres instal·lacions que componen l'EDAR de Pinedo, que en l'actualitat es realitzen entre l'EMSHI-EMARSA (Pinedo 1 i Pinedo 2) i l'EPSAR (Pinedo 3), es podrien optimitzar els recursos disponibles i millorar el servei que es presta, tot això amb un menor cost d'explotació.  
Així, atenent els principis de col·laboració i coordinació interadministrativa, presidits pel principi de lleialtat institucional, es considera positiu encomanar la gestió de les instal·lacions de l'EDAR a una administració pública especialitzada, que compta amb personal qualificat per a l'exercici i supervisió del servei públic a prestar i amb recursos econòmics propis per a la realització efectiva d'aquesta.   
VIII. En data 26 de juliol de 2010, l'EMSHI va celebrar Assemblea en què es va acordar encomanar a l'EPSAR la gestió de les instal·lacions descrites en el punt III, amb efectes des d'1 d'agost de 2010.  
IX. La Llei 2/1992, de 26 de març, permet que la Generalitat puga utilitzar qualsevol mecanisme conveniat, concertat, organitzatiu o funcional, en el cas que això contribuïsca a millorar l'eficàcia de la gestió pública, i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú crea instruments de col·laboració entre les distintes administracions públiques per a una millor i més eficient gestió dels recursos públics, cosa que possibilita que per raons d'interés general, l'EMSHI encomane a l'Entitat de Sanejament d'Aigües l'explotació de les instal·lacions esmentades, i establisca les relacions entre ambdues per a l'efectiva prestació del servei, a través d'aquest conveni, d'acord amb el que s'ha indicat i amb l'article 15 de la Llei 30/1992.  
Per això, s'acorda la formalització d'aquest conveni entre l'Entitat de Sanejament i l'Entitat Metropolitana de Serveis Hidràulics, amb vista a establir les relacions entre ambdues quant a la gestió de les instal·lacions depuradores a què ens hem referit en aquesta exposició, la qual cosa portaran a efecte d'acord amb les següents   
Clàusules  
Primera. Objecte  
Constitueix l'objecte d'aquest conveni l'encàrrec a l'Entitat de Sanejament d'Aigües Residuals de la Comunitat Valenciana de la gestió de les instal·lacions indicades en l'annex I.   
L'Entitat de Sanejament d'Aigües Residuals gestionarà l'explotació de les instal·lacions a través d'empresa contractada a aquest efecte per mitjà del corresponent expedient de contractació, i quedarà sense efecte el conveni de finançament a què s'ha fet referència en el punt III d'aquest conveni.  
Segona. Comissió de seguiment  
Es crea una comissió mixta copresidida pel president de l'EMSHI i pel gerent de l'Entitat de Sanejament d'Aigües, o persones en qui deleguen, i integrada per dos membres tècnics d'EMSHI i tres membres tècnics de l'Entitat de Sanejament d'Aigües.  
Aquesta comissió es reunirà, si és el cas, almenys una vegada a l'any, i a més de resoldre els problemes d'interpretació i compliment de les clàusules d'aquest conveni, tindrà les funcions següents:  
- Seguiment i control de l'estat de les instal·lacions.   
- Seguiment i control de les actuacions realitzades per l'EPSAR, relatives a les incidències rellevants, reparacions, reformes o semblants, que amb tal caràcter es realitzen en l'EDAR, ja siguen ordinàries o urgents, tot això amb la finalitat de conéixer l'estat del servei.  
- Seguiment i control de l'ús de les instal·lacions d'acord amb el seu destí.   
Tercera. Incorporació de noves instal·lacions  
La incorporació al marc jurídic establit en aquest conveni, tant de noves instal·lacions com d'obres d'ampliació de les ja existents, exigirà la determinació de les despeses de funcionament i l'acceptació prèvia d'aquestes per l'Entitat de Sanejament. La seua tramitació es realitzarà mitjançant resolució dictada per la Gerència de l'Entitat de Sanejament.  
Per a la seua tramitació, l'Entitat Metropolitana de Serveis Hidràulics (EMSHI) haurà d'aportar la documentació següent:  
a) Acta de recepció de les instal·lacions.  
b) Informe de l'EMSHI sobre les característiques tècniques de la instal·lació i gestió d'aquestes.  
c) Acord de l'òrgan competent de l'EMSHI pel qual cedeix les instal·lacions a l'EPSAR per a la seua gestió i explotació.  
Quarta. Potestats que es reserva l'EMSHI  
L'Entitat Metropolitana de Serveis Hidràulics manté la titularitat sobre les instal·lacions objecte d'aquest conveni, així com els següents drets i facultats:   
- Potestats referides en l'article 41 de la Llei 33/2003, de 3 de novembre, de Patrimoni de les Administracions Públiques.  
- Potestat per a revocar aquest encàrrec de gestió, prèvia comunicació a l'EPSAR amb una antelació mínima de 10 mesos, respectant el compliment dels compromisos adquirits per l'EPSAR.  
- Dret a ser informat amb periodicitat mínima anual del resultat i de les incidències derivades de la gestió i explotació de les instal·lacions.  
- Dret a ser informat amb caràcter previ de les incidències rellevants per al funcionament correcte de l'EDAR, així com de les obres, millores o actuacions semblants que amb tal caràcter l'EPSAR considere necessari realitzar.   
Cinquena. Obligacions de l'EPSAR  
- Gestionar l'explotació de les instal·lacions esmentades en l'annex I a través d'empresa contractada a aquest efecte per mitjà del corresponent expedient de contractació.  
- Mantindre en bon estat de conservació les instal·lacions, tal com consta que es reben en l'acta de lliurament.  
- Comunicar a l'EMSHI les incidències rellevants per al funcionament correcte de les instal·lacions que l'EPSAR considere necessari que es duguen a terme.  
- Permetre el lliure accés a les instal·lacions al personal designat a aquest efecte per l'EMSHI, que haurà d'estar degudament acreditat.  
- Realitzar les gestions necessàries per al canvi de titularitat del contracte de subministrament elèctric de les instal·lacions. A aquest efecte, l'EMSHI faculta l'EPSAR perquè contracte a favor seu el dit subministrament amb l'empresa subministradora que considere convenient.  
Sisena. Personal afecte al servei  
Respecte del personal de l'empresa EMARSA actualment afecte al servei, i atés que es tracta d'un servei públic, aquest podrà optar entre continuar en la plantilla de la citada mercantil fins que es dissolga, o continuar prestant serveis en les instal·lacions que es convenien, formant part de la plantilla de l'empresa que l'EPSAR contracte per a explotar i mantindre les instal·lacions; la dita empresa se subrogarà en els drets i obligacions dels treballadors conforme estableix la legislació laboral.  
Setena. De la situació d'EMARSA  
Donada la pèrdua d'objecte social de la mercantil EMARSA, després de l'entrada en vigor d'aquest conveni l'EMSHI procedirà a liquidar i dissoldre la societat instrumental EMARSA i assumirà l'EMSHI els resultats que dóne la liquidació, en els termes establits en la normativa mercantil.  
Huitena. Termini de vigència  
Aquest conveni entrarà en vigor el dia 1 d'agost de 2010.  
La vigència d'aquest s'estableix en 20 anys, açò és, fins al dia 1 d'agost de 2030, i quan acabe s'entendrà tàcitament prorrogat per períodes anuals successius, llevat que amb una antelació mínima d'un mes a la finalització del conveni, o de qualsevol de les pròrrogues, alguna de les parts manifeste la seua voluntat en contra, per mitjà de notificació per escrit.  
Durant la vigència del termini inicial o de qualsevol de les possibles pròrrogues, les parts podran unilateralment resoldre aquest acord, per mitjà de notificació per escrit, amb una antelació mínima d'un mes a la data en què la resolució haja de tindre efectivitat. En aquest cas l'ús de totes les instal·lacions esmentades en l'annex revertirà l'EMSHI en un correcte estat per al seu funcionament. Per a això, la comissió de seguiment, a què referix la clàusula segona d'aquest conveni, proposarà les mesures adequades amb vista que no es produïsca una interrupció del servei.  
Així mateix, el present encàrrec quedarà automàticament extingit en el moment en què alguna de les dos administracions tinga una modificació competencial que puga afectar l'objecte del conveni.  
I en prova de conformitat amb el que s'ha pactat en aquest conveni, les parts subscriuen aquest document en doble exemplar.  
El president de l'Entitat Metropolitana de Serveis Hidràulics: Enrique Crespo Calatrava.  
El president de l'Entitat de Sanejament: Juan Gabriel Cotino Ferrer.  
El secretari general de l'EMSHI: José Antonio Martínez Beltrán.  
Contra l'acte administratiu transcrit, que és definitiu en via administrativa, i de conformitat amb el que estableix la Llei reguladora del Règim Jurídic de les Administracions Públiques i del Procediment Administratiu Comú i la Llei Reguladora de la Jurisdicció Contenciosa Administrativa, podreu interposar un dels recursos següents:  
a) Amb caràcter potestatiu, recurs de reposició davant del mateix òrgan que va dictar l'acte recorregut, en el termini d'un mes, a comptar de l'endemà de la publicació d'aquest anunci.  
Si transcorre un mes des de l'endemà de la interposició del recurs de reposició sense que aquest haja sigut resolt, podreu entendre que ha sigut desestimat i interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos, des d'aquesta desestimació presumpta.  
b) Recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la recepció d'aquesta notificació.  
Tot això sense perjudici que pugueu exercir qualsevol altre recurs o acció.  
València, 4 d'agost de 2010.- El secretari: José Antonio Martínez Beltrán.